钦定古今图书集成/明伦汇编/闺媛典/第268卷 > 皇清一 > 王经妻何氏
## 钦定古今图书集成/明伦汇编/闺媛典/第268卷 > 皇清一 > 王经妻何氏

按《霸州志》：何氏，霸州西永里人，吏员王经妻。经年二十四卒，何年亦二十四，绝粒欲死。诸姑伯姊以孤儿啼其前曲劝之以动其心，始稍进食。后逾年，岁大祲，人相食。何与三岁儿日啮草蒂，草蒂尽，继以榆皮，榆皮复尽，则惟啖薥壳。薥壳棘喉，羊豕之所不食也。永日闭户，但闻呜呜啼呼之声不绝，悲动行路。诸姑姊进劝曰：“以若才貌，何适不得，而必伶仃守此，病弱孤儿，岂求知于人哉？王氏之门，非若能支也。” 何曰：“我正以王氏祚衰，且不忍死，而况能生去耶？勿复言。” 言讫，涕泗横溢。越数日，复劝如前。何大恚曰：“尔如不安尔室，自图之可耳，何苦为人谋哉？” 劝者惭愤而去。子承芳，奉母教，为一乡善士，及后生孙，俱有学行。何年八十七卒。